b'\n_START_ARTICLE_\nAnathon Aall\n_START_SECTION_\n\xc5\xbdivljenjepis\n_START_PARAGRAPH_\nAnathon se je rodil o\xc4\x8detu Nielsu Antonu Aallu (1833\xe2\x80\x931896), ki je bil vikar in materi Mathildi Susanni Dahl (1842\xe2\x80\x931910). Njegov brat je bil kasnej\xc5\xa1i pravnik in fa\xc5\xa1isti\xc4\x8dni politik Herman Harris Aall,. Njegov ded je bil Hans Cato Aall, njegov pra pra praded je bil Nicolai Benjamin Aall, njegovi pra pra prastrici pa so bili Niels, J\xc3\xb8rgen in Jacob Aall._NEWLINE_Leta 1899 se je poro\xc4\x8dil s h\xc4\x8derko poslovne\xc5\xbea Conrada Langaarda, Cathrine Antonie Langaard, ki pa je leta 1926 umrla. Oktobra 1928 se je poro\xc4\x8dil z avstrijsko etnologinjo Lily Weiser (1898\xe2\x80\x931987).\n_START_SECTION_\nKariera\n_START_PARAGRAPH_\nAall je srednjo \xc5\xa1olo kon\xc4\x8dal leta 1886 v Stavangerju. Nato je leta 1892 diplomiral iz teologije na Univerzi v Oslu. Med letoma 1893 in 1897 je svoje znanje izpopolnjeval v \xc5\xa1tirih evropskih dr\xc5\xbeavah, nato pa se je leta 1897 prijavil na mesto profesorja cerkvene zgodovine na svoji mati\xc4\x8dni univerzi, a je bil zavrnjen. Razlog za zavrnitev je bil, da se je\xc2\xa0\xc2\xbboddaljil od norve\xc5\xa1ke cerkve\xc2\xab\xc2\xa0in, da zato ne bo mogel predavati bodo\xc4\x8dim kandidatom za duhovnike._NEWLINE_Po tem neuspehu se je Aall posvetil \xc5\xa1tudiju filozofije v Zdru\xc5\xbeenem kraljestvu ter eksperimentalne psihologije v Nem\xc4\x8diji. \xc5\xbde leta 1898 je bil izvoljen za \xc4\x8dlana Norve\xc5\xa1ke akademije znanosti._NEWLINE_V svoji karieri je izdal ve\xc4\x8d del, med katerimi je ena najpomembnej\xc5\xa1ih teza iz leta 1903 z naslovom \xc3\x9cber die Wirkung der Wiederholung eines Elementes bei gleichzeitiger Vorf\xc3\xbchrung mehrerer Schriftzeichen. Med letoma 1904 in 1908 je predaval na Univerzi Halle-Wittenberg. Leta 1908 je kon\xc4\x8dno postal profesor filozofije na Univerzi v Oslu. Poleg filozofskih je objavljal tudi druga dela, pomagal pa je tudi pri ustanovitvi oddelka za filozofijo na Univerzi, ki ga je tudi vodil do svoje upokojitve leta 1937. Med letoma 1918 in 1921 je bil dekan Humanisti\xc4\x8dne fakuletete, med letoma 1924 in 1925 pa tudi gostujo\xc4\x8di profesor na Columbia University.'